Oikeusministeriö
lainvalmisteluosasto
PL 25
00023 Valtioneuvosto 

VAKUUTUSSOPIMUSLAIN UUDISTAMINEN

Oikeusministeriö on pyytänyt Keskuskauppakamarin lausuntoa ehdotuksesta vakuutussopimuslain uudistamiseksi (Työryhmämietintö 2006:16). Keskuskauppakamari lausuu asiasta seuraavan.

Keskuskauppakamari kannattaa vakuutussopimuslain uudistamista. Esityksen tavoitteena on poistaa epäselvyyksiä ja ongelmia, joita vakuutussopimuslain käytännön soveltamisessa on tullut ilmi. Selvyys laintulkinnassa lisää vakuutuksenottajien oikeusturvaa ja parantaa vakuutusalan toimintaedellytyksiä.

Sisällöllisesti työryhmän esitys on hyvin valmisteltu. Esityksessä ehdotetaan kirjattavaksi lakiin hyväksi havaittuja ja yleisesti sovellettuja käytäntöjä. Tämä on kannatettavaa ja osapuolten oikeusturvan kannalta perusteltua siinä määrin kuin pakottava sääntely ei rajoita alan ja hyvän vakuutustavan kehittymistä. Pakottavan sääntelyn määrää ja tasoa harkittaessa on tarkasteltava osapuolten oikeussuojan tarvetta suhteessa alan itsesääntelyyn ja sen toimivuuteen.

Vakuutusalan sääntelyssä ja säädösten valmistelussa on huomioitava kuluttajien ohella yritysten merkittävä asema. Yhtäältä vakuutusliiketoimintaa harjoittavat yritykset ovat vakuutuksenantajia. Toisaalta muut yritykset ovat vakuutuksenottajia, ja yritysten ottamat vakuutukset muodostavat merkittävän osan kaikista vakuutuksista. Tämän johdosta työryhmän kokoonpanossa olisi pitänyt ja vastaavia työryhmiä asetettaessa pitää jatkossa huomioida vakuutuksenottajina olevat yritykset, jotta elinkeinoelämän edustus on kattavaa.

KESKUSKAUPPAKAMARI

Kari Jalas
toimitusjohtaja